Адзіны з пяці чарэйскіх храмаў, які ацалеў да сёння — рэдкае ў вёсцы месца, дзе заўважныя адваротныя руйнаванню працэсы. Рамонт тут ідзе поўным ходам: літаральна за апошнія пару гадоў з’явіліся казырок з полікарбанату, сайдынг на вежачцы, яркія фарбы на фасадзе і, зразумела ж, новая макаўка-цыбуліна. Наколькі дарэчна выглядаюць усе гэтыя элементы на раннебарочным храме, можаце меркаваць самі. Але мясцовыя людзі радыя ўжо хаця б якім зрухам. Цягам доўгіх дзесяцігоддзяў царква была ў несамавітым стане: і ў якасці саўгаснага складу, і ўжо пасля вяртання нешматлікім тут вернікам.